Psalam (Šarić) 83.
Pjesma; psalam Asafov.

1Bože, ne šuti, nemoj ostati nijem i ne počivaj, Bože! 

2Jer evo, neprijatelji tvoji bjesne; oholo dižu glavu mrzitelji tvoji. 

3Narodu tvojemu na štetu kuju osnove; dogovaraju se proti štićenicima tvojim. 

4Ovako govore: "Dođite, istrijebit ćemo ih između naroda, da nitko više ne spominje ime Izraelovo!" 

5Jest, jednodušno tako zasnovaše, savez proti tebi zaključiše: 

6Šatori Edomovi i Išmaelovci, Moab, Hagareji, 

7Gebal, Amon i Amalek, Filistejci s Tircima 

8Pa i Asirija se pridruži njima; dadoše ruku sinovima Lotovim 

9Učini im onako kao Midjanu, kao Siseri, kao Jabinu na potoku Kišonu! 

10 Oni su bili uništeni kod En-Dora, postadoše gnoj oraćoj zemlji. 

11 Uradi s plemićima njihovim kao Oreb i Zeb, sa svima knezovima njihovim kao Zebah i Salmuna, 

12 Koji su govorili: "Osvojimo poljane Božje!" 

13 Bože moj, zapovjedi, neka budu kao kovitlac, kao pljeva pred vjetrom! 

14 Kao oganj, što uhvati šumu, kao plamen, što zapaljuje gore: 

15 Tako ih pognaj burom svojom, tako ih smeti vihorom svojim! 

16 Sramotom pokrij lice njihovo, da traže ime tvoje, Gospode! 

17 Neka se stide i srame dovijeka, neka se smetu i izginut 

18 Onda će uvidjeti, da je "Gospod" ime tvoje, da si samo ti Najviši u svem svijetu. 

Psalmi (Šarić)